Udtalelse om Kommissionens forslag til Rådets forordning (EF) om ændring af forordning (EØF) nr. 3928/92 om etablering af en NAFO-observatørordning på forsøgsplan for Fællesskabets fiskerfartøjer, som fisker i det område, som reguleres af Organisationen for Fiskeriet i det Nordvestlige Atlanterhav (NAFO) (95/C 133/04)

Rådet for De Europæiske Fællesskaber besluttede den 21. marts 1995 under henvisning til EØF-Traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Maria Luisa Santiago til ordfører. Sektionen vedtog sin udtalelse den 2. marts 1995.

Det Økonomiske og Sociale Udvalg vedtog på sin 324. plenarforsamling af 29. og 30. marts 1995, mødet den 29. marts 1995, uden stemmer imod og 2 hverken for eller imod, følgende udtalelse.

1. Indledning

1.1. NAFO's Fiskerikommission vedtog på sit 14. årlige møde i den 14. til 18. september 1992 en observatørordning på forsøgsbasis. Der placeres observatører på EF-fartøjer, som fisker i farvande, der reguleres af Organisationen for Fiskeriet i det Nordvestlige Atlanterhav (NAFO).

1.2. EU vedtog som kontraherende part i NAFO denne ordning i forordning (EØF) nr. 3928/92.

1.3. NAFO's forsøgsordning blev forlænget for yderligere et halvt år, og Fiskerikommissionen besluttede på NAFO's 16. årlige møde den 20.-23. september 1994 at forlænge forsøgsordningen i endnu 12 måneder til 31. december 1995.

1.4. Det foreliggende forslag tager sigte på at forlænge forsøgsordningen i forordning (EØF) nr. 3928/92 til 31. december 1995.

2. Generelle bemærkninger

2.1. ØSU godkender Kommissionens forslag om at forlænge NAFO-ordningen indtil 31. december 1995, men fremsætter dog følgende bemærkninger :

2.2. ØSU undrer sig over og beklager, at ØSU ikke blev hørt om forordning (EØF) nr. 3928/92. Der skal nu udarbejdes en udtalelse om en afgørelse, som blev truffet i september 1994.

2.3. ØSU mener, at tilstedeværelsen af observatører om bord på EF-fartøjer er én metode blandt andre til at beskytte fiskebestandene. EU's accept vidner om god vilje og ønske om at deltage i udviklingen af et rationelt og bæredygtigt fiskeri.

2.4. EU går ind for, at der udvikles egnede, globale metoder til forvaltning af ressourcerne i visse zoner, og at fiskerimulighederne fordeles mellem de kontraherende parter.

2.5. ØSU minder om, at over en fjerdedel af fangsterne til konsum hentes hjem i internationale farvande eller i farvande under tredjelandes jurisdiktion, deriblandt NAFO's.

2.5.1. EU må derfor effektivt beskytte sine historiske fiskerirettigheder i internationale farvande. Rettighederne er blevet stadig mere indskrænket af unilaterale krav, under påberåbelse af en tilbagegang i fiskeressourcerne.

2.5.2. Visse miljøtiltag kan i virkeligheden være skalkeskjul for handelsprotektionisme, som skal værne om nationale fiskeriinteresser.

2.6. EF-fartøjernes fiskeriindsats i NAFO-området er ikke eneansvarlig for den påståede tilbagegang for visse fiskearter. Andre faktorer, såsom miljø- og klimaændringer, uligevægt mellem antallet af arter og især tilstedeværelsen af ikke-kontraherende parters fartøjer, hvis fangstmængder og fiskerimetoder ikke kontrolleres effektivt, vanskeliggør en genopretning af de truede arter.

3. Særlige bemærkninger

3.1. Effektiv ressourcebeskyttelse forudsætter en styrkelse og udvidelse af den eksisterende, generelle kontrol, så man kan føre tilsyn med fangster på fartøjer, især dem, der sejler under bekvemmelighedsflag eller under ikke-kontraherende landes flag.

3.2. Det er ØSU's håb, at FAO snart får færdigudarbejdet den internationale adfærdskodeks for et ansvarligt fiskeri, så højsøfiskeriet kan foregå på en værdig og rationel måde.

Bruxelles, den 29. marts 1995.

Carlos FERRER

Formand for

Det Økonomiske og Sociale Udvalg